NACRT KLJUČNIH ELEMENATA ESF POZIVA NA DOSTAVU PROJEKTNIH PRIJEDLOGA „POBOLJŠANJE PRISTUPA RANJIVIH SKUPINA TRŽIŠTU RADA U SEKTORU TURIZMA I UGOSTITELJSTVA“

# UVOD

Europski socijalni fond jedan je od glavnih instrumenta kohezijske politike Europske unije i usmjeren je na pružanje potpora za ulaganje u ljudski kapital i jačanje konkurentnosti europskog gospodarstva. Aktivnosti financirane iz sredstava Europskog socijalnog fonda pomažu ljudima da unaprijede svoje vještine i lakše se integriraju na tržište rada, usmjerene su na borbu protiv siromaštva i socijalne isključenosti te na poboljšanje učinkovitosti javne uprave.

U sklopu Operativnog programa identificirane su četiri tematske prioritetne osi:

1. Visoka zapošljivost i mobilnost radne snage;
2. Socijalno uključivanje;
3. Obrazovanje i cjeloživotno učenje;
4. Dobro upravljanje.

Poziv na dostavu projektnih prijedloga Poboljšanje pristupa ranjivih skupina tržištu rada u sektoru turizma i ugostiteljstva provodi se u sklopu investicijskog prioriteta 9.iv: „Poboljšanje pristupa pristupačnim, održivim i visokokvalitetnim uslugama, uključujući usluge zdravstvene skrbi i socijalne usluge od općeg interesa“, Specifičnog cilja 9.iv.2.: Poboljšanje pristupa visokokvalitetnim socijalnim uslugama, uključujući podršku procesu deinstitucionalizacije, Prioritetne osi 2 – Socijalno uključivanje.

# PREDMET POZIVA I OPĆE INFORMACIJE

U okviru ove operacije izravno će se odgovoriti na društvene potrebe ranjivih skupina kroz pružanje inovativnih socijalnih usluga u obliku posebno prilagođenih programa osposobljavanja i/ili usavršavanja ranjivih skupina za veću zapošljivost. U suradnji s poslodavcima moguće je definirati obrazovne sadržaje koji će biti aktualni i izravno povezani s potrebama na tržištu rada, što će ojačati sektor kvalitetnim kadrovima, a ranjive skupine učiniti lakše zapošljivim i konkurentnijim.

U svrhu adekvatne provedbe posebno prilagođenih programa osposobljavanja i/ili usavršavanja ranjivih skupina, potrebno je osposobiti i kadar koji će takve programe provoditi.

Ovom se operacijom šire se mogućnosti usavršavanja i jačanja stručnih i pedagoških kompetencija predavača i mentora te se potiče inovativni pristup koji na nov ili poboljšan način rješava problem obrazovanja i osposobljavanja ranjivih skupina za potrebe tržišta rada u sektoru turizma i ugostiteljstva te potiče njihovu socijalnu uključenost.

Uzevši u obzir zahtjeve za povećanjem broja zaposlenih u turističkim djelatnostima i činjenicu da je velik dio populacije u RH u riziku od siromaštva upravo zbog nedovoljnog sudjelovanja na tržištu rada i neposjedovanja novih znanja i vještina, sektor turizma i ugostiteljstva pruža mogućnost kvalitetnog socijalnog uključivanja navedenih skupina.

# CILJ POZIVA I CILJANE SKUPINE

Opći cilj: povećanje zapošljivosti ranjivih skupina kroz obrazovanje i stručno usavršavanje s ciljem integracije na tržište rada u sektoru turizma i ugostiteljstva.

Specifični ciljevi Poziva:

Poboljšanje stručnih i pedagoških vještina i znanja stručnjaka iz turističko-ugostiteljskog sektora, odnosno predavača i mentora

1. Stjecanje stručnih znanja ranjivih skupina potrebnih za rad u sektoru turizma i ugostiteljstva kroz razvoj i provedbu posebno prilagođenih programa osposobljavanja i/ili usavršavanja te organiziranu praktičnu nastavu na radnom mjestu kod poslodavaca u zemlji i/ ili inozemstvu;
2. Stjecanje općih kompetencija i mekih vještina (poput vještina komunikacije, elementarne pismenosti, proaktivnog stava i profesionalnog ponašanja, poduzetništva, gostoljubivosti i multikulturalnosti) ranjivih skupina kroz razvoj i provedbu posebno prilagođenih programa osposobljavanja i/ili usavršavanja te organiziranu praktičnu nastavu na radnom mjestu kod poslodavaca u zemlji i/ ili inozemstvu.

Projekt mora zadovoljiti sve specifične ciljeve kako bi bio prihvatljiv za financiranje.

Ciljane skupine Poziva su:

1. nezaposleni ,uključujući dugotrajno nezaposlene ili radno neaktivne osobe koji pripadaju jednoj od sljedećih ranjivih skupina:

a. nezaposleni mlađi od 25 godina

b. nezaposleni stariji od 54 godine

c. nezaposlene osobe s invaliditetom

2. stručnjaci iz turističko-ugostiteljskog sektora:

a. predavači u ustanovama za obrazovanje odraslih

b. mentori praktične nastave zaposleni u turizmu i ugostiteljstvu koja se organizira na radnom mjestu kod poslodavca

# PRIHVATLJIVI PRIJAVITELJI

Prihvatljivi prijavitelji su sljedeće pravne osoba javnog ili privatnog prava:

* ustanova za obrazovanje odraslih registriranoj za obrazovanje odraslih sukladno Zakonu o obrazovanju odraslih ili
* udruga koja u svom temeljnom aktu ima utvrđeno djelovanje u sektoru turizma i/ili ugostiteljstva Prijavitelj mora biti registriran za obavljanje djelatnosti u Republici Hrvatskoj.

Na Poziv na dostavu projektnih prijedloga prijavitelj se mora prijaviti u projektnom partnerstvu

Partneri na projektu mogu biti:

* udruga
* ustanova za obrazovanje odraslih registrirana za obrazovanje odraslih sukladno Zakonu o obrazovanju odraslih
* poslodavci/gospodarski subjekti koji su svojim temeljnim aktom registrirani za obavljanje gospodarske djelatnosti u sektoru turizma i ugostiteljstva (sukladno Nacionalnoj klasifikaciji djelatnosti 2007, odjeljak 55, 56, 79.1 i 79.9). Pravni oblici poslodavaca/ gospodarskih subjekata su: trgovačko društvo, obrt, zadruga, trgovac pojedinac i javna ustanova.
* regionalni ili područni ured Hrvatskog zavoda za zapošljavanje

Obavezni uvjeti partnerstva:

1. Prijavitelj je u partnerstvu s poslodavcem/gospodarskim subjektom koji je registriran za obavljanje gospodarske djelatnosti u sektoru turizma i/ ili ugostiteljstva (sukladno Nacionalnoj klasifikaciji djelatnosti 2007 : odjeljak 55, 56, 79.1, 79.9), a kod kojeg se u okviru projektnih aktivnosti provodi praktični dio osposobljavanja
2. Ukoliko je prijavitelj udruga, osim obaveznog partnerstva s poslodavcem, u partnerstvu je i s ustanovom za obrazovanje odraslih registriranoj za obrazovanje odraslih sukladno Zakonu o obrazovanju odraslih

# 5. UKUPNO RASPOLOŽIVA SREDSTVA

31.500.000,00 kn

# 6. RASPOLOŽIVA SREDSTVA PO PROJEKTU (INDIKATIVNO)

Minimalni iznos: 500.000 kn

Maksimalni iznos: 2.000.000,00 kn

# 7. INDIKATIVNI UDIO PRIJAVITELJA U SUFINANCIRANJU

Sufinanciranje prijavitelja nije predviđeno.

# 8. TRAJANJE PROVEDBE

Planirano trajanje provedbe projekata je 12-24 mjeseca, od dana sklapanja Ugovora o dodjeli bespovratnih sredstava.

# 9. PRIHVATLJIVE AKTIVNOSTI

Prihvatljive projektne aktivnosti grupirane su po elementima projekta:

* *Element 1: Upravljanje projektom i administracija*
  + aktivnosti uspostave tima za provođenje projekta,
  + aktivnosti organizacije sastanaka tima u projektu
  + aktivnosti povezivanja ključnih dionika projekta
  + aktivnosti provođenja i upravljanja projektnim aktivnostima koje imaju za cilj ostvarenje rezultata i ciljeva operacije/ projekta
  + aktivnosti provođenja postupaka javne nabave u okviru provedbe projekta
  + aktivnosti financijskog upravljanja projektom
  + aktivnosti izvještavanja
* *Element 2: Odabir ciljane skupine i razvoj programa osposobljavanja i/ili usavršavanja prilagođenih ranjivim skupinama*
* aktivnosti analize i procjena potreba za usavršavanjem/ osposobljavanjem za određenu ciljanu skupinu
* aktivnosti identifikacije Programa osposobljavanja i/ili usavršavanja koji bi pozitivno utjecali na povećanje zapošljivosti ranjivih skupina i koji bi bili usklađeni sa potrebama na tržištu rada u sektoru turizma i/ili ugostiteljstva;
* aktivnosti odabira i motivacije predavača, mentora i polaznika Programa osposobljavanja i/ili usavršavanja u okviru provedbe projekta;
* aktivnosti razvoja po mjeri dizajniranih Programa usavršavanja i/ili osposobljavanja koji tematski uz stručni dio iz područja turizma i/ili ugostiteljstva sadrže i usavršavanje u općim kompetencijama za razvoj socijalno-interpersonalnih vještina (npr. komunikacijske i prezentacijske vještine, interpersonalni odnosi i suradnja, gostoljubivost i multikulturalnost, strani jezici i slične aktivnosti) za odabranu ciljanu skupinu
* Programi osposobljavanja i/ili usavršavanja se sastoje od teorijskog i praktičnog dijela programa , s naglaskom na praksu - minimalno 70% od ukupnog broja sati trajanja programa mora se odnositi na praktični dio osposobljavanja; ukupni broj sati trajanja programa ne smije biti manji od 120;
* tisak i izrada obrazovnih materijala;
* aktivnosti ishođenja verifikacije Programa osposobljavanja i/ili usavršavanja od strane nadležnog tijela (opcionalno).
* *Element 3: Razvoj i provedba programa osposobljavanja i/ili usavršavanja predavača i mentora u stručnim znanjima i pedagoškim vještinama*
* aktivnosti analize i procjene potreba za usavršavanjem predavača i mentora koji će sudjelovati u projektu i educirati ranjive skupine u sklopu projekta za jačanje stručnih znanja i vještina, kao i za jačanje pedagoških vještina;
* aktivnosti usmjerene na unaprjeđivanje specifičnih vještina poučavanja sukladno prethodno utvrđenim potrebama odraslih polaznika i razvijenim programima ranjivih skupina
* aktivnosti razvoja i provedbe programa osposobljavanja i/ili usavršavanja predavača i mentora sa vještinama potrebnim za obrazovanje odraslih (npr. jačanje stručnih kompetencija i praktičnih znanja predavača za obrazovanje odraslih u području turizma i/ ili ugostiteljstva, jačanje metodičko-didaktičkih vještina predavača i mentora potrebnih za obrazovanje odraslih i slične aktivnosti)
* nabava i/ ili izrada i tisak stručne literature i drugog obrazovnog materijala
* aktivnosti razmjene dobre prakse za predavače i mentore u Republici Hrvatskoj i izvan teritorija Republike Hrvatske.
* *Element 4: Provedba programa osposobljavanja i/ili usavršavanja prilagođenih ranjivim skupinama*
* aktivnosti provedbe teoretskog dijela po mjeri dizajniranih programa osposobljavanja i/ili usavršavanja koji tematski uz stručni dio iz područja turizma i/ili ugostiteljstva sadrže i programe stjecanja općih kompetencija za razvoj socijalno-interpersonalnih odnosno mekih vještina (npr. komunikacijske i prezentacijske vještine, interpersonalni odnosi i suradnja, gostoljubivost i multikulturalnost, strani jezici i slične aktivnosti) za odabranu ciljanu skupinu
* aktivnosti provedbe praktičnog dijela Programa osposobljavanja i/ili usavršavanja za odabranu ciljanu skupinu
* aktivnosti razmjene dobre prakse u Republici Hrvatskoj i/ili u inozemstvu.
* *Element 5: Promidžba i vidljivost*
* organizacija promotivnih događanja, tiskovnih konferencija, okruglih stolova, konferencija i drugo;
* aktivnosti izrade promotivnih materijala, oglasa, internetske stranice i drugo.

# 10. INDIKATIVNI POPIS NEPRIHVATLJIVIH IZDATAKA

U neprihvatljive izdatke spadaju:

* kamate na dug;
* ulaganja u kapital ili kreditna ulaganja;
* porez na dodanu vrijednost (PDV) za koji Korisnik ima mogućnost povrata (povrativi PDV);
* doprinosi u naravi: nefinancijski doprinosi (robe ili usluge) od trećih strana koji ne obuhvaćaju izdatke za Korisnika;
* kupnja korištene opreme;
* kupnja opreme i vozila koja se koriste u svrhu upravljanja projektom, a ne izravno za provedbu projektnih aktivnosti;
* otpremnine, doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu;
* kazne, financijske globe i troškovi sudskih sporova;
* operativni troškovi;
* gubici zbog fluktuacija valutnih tečaja i provizija na valutni tečaj;
* plaćanje neoporezivih bonusa zaposlenima;
* bankovni troškovi za otvaranje i vođenje računa, naknade za financijske transfere i druge pristojbe u potpunosti financijske prirode, osim troška povezanih s otvaranjem ili vođenjem posebnog podračuna za projekt na bankovnom računu ili odvojenog bankovnog računa;
* kupnja neizgrađenog zemljišta i izgrađenog zemljišta u iznosu većem od 10% iznosa ukupnih prihvatljivih izdataka za određenu operaciju;
* neizravni troškovi koji premašuju vrijednost od 15% prihvatljivih izravnih troškova osoblja;
* troškovi koji su već bili financirani iz javnih izvora odnosno troškovi koji se u razdoblju provedbe projekte financiraju iz drugih izvora;
* troškovi izrade studijskih programa;
* troškovi vezani uz radionice, seminare, konferencije, kongrese i druge oblike usavršavanja povezani s upravljanjem projektom i administracijom;
* troškovi vanjskih usluga upravljanja projektom i administracije;
* troškovi nabave opreme koji premašuju 30% svih prihvatljivih troškova projekta;
* troškovi sudjelovanja u programima osposobljavanja i/ili usavršavanja koji nisu razvijeni u sklopu ovog projekta;
* troškovi podugovaranja (nabava dobara, usluga, radova) samih Korisnika i/ili partnera;
* troškovi dodatnog dohotka za obavljanje poslova vezanih uz projekt temeljem ugovora o djelu za zaposlenike Korisnika i/ili partnera koji istovremeno svoju redovnu plaću primaju temeljem ugovora o radu;
* troškovi primitaka za plaćeni dopust u okviru naknade plaće na teret poslodavca;
* troškovi prigodnih nagrada radniku u stvarno isplaćenom iznosu, a najviše do neoporezivog godišnjeg iznosa za godišnji odmor (regres), nagrada za božićne blagdane (božićnica) i slično;
* jubilarne nagrade naknade za odvojeni život;
* otpremnine,
* doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu;
* naknade plaća za vrijeme privremene nesposobnosti temeljem Zakona o obveznom zdravstvenom osiguranju (Narodne novine broj 80/13 i 137/13);
* jednokratne naknade i potpore koje čine materijalno pravo radnika a koje se ostvaruju temeljem nastanka okolnosti za koje se dodjeljuju i ne isplaćuju se svim zaposlenicima korisnika (u slučaju smrti člana uže obitelji, za novorođeno dijete, zbog bolovanja zaposlenika duljeg od 90 dana, dar za djecu i slično);
* drugi troškovi koji nisu u neposrednoj povezanosti sa sadržajem i ciljevima projekta.

# 11. POTPORE MALE VRIJEDNOSTI

Ova operacija podliježe pravilima o dodjeli državnih potpora budući da su zadovoljeni svi kriteriji koji proizlaze iz čl. 107 (1) UFEU.

Ovom operacijom dodijelit će se potpore prema Programu dodjele potpora male vrijednosti namijenjenih poboljšanju pristupa ranjivih skupina tržištu rada u sektoru turizma i ugostiteljstva.

# 12. LOKACIJA PROVEDBE

Projektne aktivnosti se moraju provoditi u Republici Hrvatskoj. Pojedine aktivnosti, tj. studijska putovanja/razmjena dobre prakse, moguće je organizirati izvan teritorija Republike Hrvatske.

# 13. INDIKATIVNI POPIS POPRATNE DOKUMENTACIJE KOJA ĆE SE ZAHTIJEVATI OD PRIJAVITELJA

* Prijavni obrazac A
* Izjava prijavitelja o istinitosti podataka, izbjegavanju dvostrukog financiranja i ispunjavanju preduvjeta za sudjelovanje u postupku dodjele bespovratnih sredstava i Izjava o partnerstvu (Obrazac 2)
* Izjava o dodijeljenim potporama male vrijednosti (Obrazac 4 – za prijavitelja i svakog projektnog partnera potrebno je dostaviti zasebnu izjavu)
* Izjava partnera o istinitosti podataka, izbjegavanju dvostrukog financiranja i ispunjavanju preduvjeta za sudjelovanje u postupku dodjele bespovratnih sredstava i Izjava o partnerstvu (Obrazac 3 - za svakog partnera potrebno je dostaviti zasebnu izjavu)
* Prilog obrasca A - Opis aktivnosti (Obrazac 5)
* Potvrda Porezne uprave (ne starija od 30 dana od datuma dostave projektnog prijedloga na Poziv na dostavu projektnih prijedloga), o stanju javnog dugovanja iz koje je vidljivo nepostojanje javnog dugovanja za prijavitelja i svakog projektnog partnera
* Kopija akta o osnivanju, statuta ili drugog važećeg akta o osnivanju za prijavitelja i svakog partnera te, gdje je primjenjivo, Potvrda nadležnog ureda da je udruga podnijela zahtjev za usklađenje statuta
* (Izvadak iz sudskog registra/ registra udruga nije potrebno dostavljati; HZZ navedeno provjerava uvidom u elektronske baze podataka, osim ako prijavitelj ili partner/i imaju saznanja da navedene baze nisu ažurne, u kojem slučaju su dužni dostaviti kopije važećih dokumenata)

Originali ili ovjerene preslike dostavljaju se naknadno isključivo na zahtjev Hrvatskog zavoda za zapošljavanje.

# 14. ADMINISTRATIVNI PODACI

Predviđeno trajanje natječaja je 60 dana. Natječajna dokumentacija će se podnositi isključivo preporučenom poštanskom pošiljkom ili osobnom dostavom na sljedeću adresu:

Hrvatski zavod za zapošljavanje

Ured za financiranje i ugovaranje EU projekata

Petračićeva 4, 10000 Zagreb.